A BIZOTTSÁG HATÁROZATA
(2008. szeptember 22.)
az 561/2006/EK európai parlamenti és tanácsi rendelet 17. cikkében említett egységes formanyomtatvány meghatározásáról
(az értesítés a C(2008) 5123. számú dokumentummal történt)
(EGT-vonatkozású szöveg)
(2009/810/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közúti szállításra vonatkozó egyes szociális jogszabályok összehangolásáról, a 3821/85/EGK és a 2135/98/EK tanácsi rendelet módosításáról, valamint a 3820/85/EGK tanácsi rendelet hatályon kívül helyezéséről szóló, 2006. március 15-i 561/2006/EK európai parlamenti és tanácsi rendeletre (1) és különösen annak 25. cikke (2) bekezdésére,
tekintettel a közúti közlekedésben használt menetíró készülékekről szóló, 1985. december 20-i 3821/85/EGK tanácsi rendelet (2) 18. cikkének (1) bekezdése által létrehozott bizottság véleményére,
mivel:
(1)
Az 561/2006/EK rendelet 17. cikkének (1) bekezdésében említett egységes formanyomtatvány azt a célt szolgálja, hogy annak benyújtásával a tagállamok kétévenként közöljék a Bizottsággal az 561/2006/EK rendelet és a 3821/85/EGK rendelet végrehajtásáról, valamint a kérdéses területeken végbement fejleményekről szóló jelentés elkészítéséhez szükséges információkat.
(2)
A 93/173/EGK bizottsági határozatban (3) korábban meghatározott egységes formanyomtatványt aktualizálni kell a célból, hogy figyelembe vegye - többek között - a gépjárművezetők vezetési idejére és pihenőidejére vonatkozó közösségi szabályozás terén végbement változásokat.
(3)
Az 561/2006/EK rendeletben, illetve a rendelet végrehajtásának minimumfeltételeiről szóló 2006/22/EK európai parlamenti és tanácsi irányelvben (4) meghatározott új jelentéstételi kötelezettségek különösen a tagállamok által az 561/2006/EK rendelet 13. cikkének (1) bekezdése alapján engedélyezett nemzeti kivételekről szolgáltatott információkat érintik, valamint a járműveken végzett ellenőrzések tekintetében részletesebb adatokat írnak elő.
(4)
A közúti fuvarozásban utazó tevékenységet végző személyek munkaidejének szervezéséről szóló, 2002. március 11-i 2002/15/EK európai parlamenti és tanácsi irányelv (5) kiegészíti az 561/2006/EK rendeletnek a vezetési időre, a szünetekre és a pihenőidőkre vonatkozó rendelkezéseit,
(5)
A 2002/15/EK irányelv 13. cikkének (1) bekezdésével összhangban a tagállamoknak kétévente jelentést kell benyújtaniuk a Bizottsághoz az irányelv végrehajtásáról. Ez a kétéves időszak egybeesik az 561/2006/EK rendelet 17. cikkének (1) bekezdésében meghatározott időszakkal,
(6)
Ezért - az adminisztráció megkönnyítése érdekében, továbbá a közösségi szabályok e téren gyakorolt hatásának hatékony nyomon követése céljából - célszerű rendelkezni arról, hogy az egységes formanyomtatványon az említett információk is feltüntetésre kerüljenek,
ELFOGADTA EZT A HATÁROZATOT:
1. cikk
Az 561/2006/EK rendelet 17. cikkének (1) bekezdésében említett egységes formanyomtatványt az e határozat mellékletében foglalt minta alapján kell elkészíteni.
2. cikk
A 93/173/EGK határozat hatályát veszti.
A hatályon kívül helyezett határozatra történő hivatkozásokat e határozatra való hivatkozásokként kell értelmezni.
3. cikk
Ennek a határozatnak a tagállamok a címzettjei.
Kelt Brüsszelben, 2008. szeptember 22-én.